Shalom ja tere õhtust! Eetris on TV7 lisraeli Uudised Jeruusalemmast.
Põhiteemad -
Iisrael hoiatab Hamasi juhte:
nende aktiivne osalus terrorismis Juudas ja Samaarias
võib taaskäivitada Jeruusalemma täppisatentaatide poliitika.
Tundmatu lennuk olevat rünnanud Aleppo rahvusvahelist lennuvälja;
Damaskus süüdistab taas Iisraeli.
Stockholmi-Jeruusalemma suhted näivad liikuvat paremuse suunas.
Iisraeli erinevatel rinnetel on jätkuvalt pingeline,
sealhulgas eriliselt Hamasi valitsetava Gaza sektoriga.
Iisraeli kaitsejõudude (IDF), Julgeolekuagentuuri (ISA)
ja piirivalve eriüksused teostasid nädalavahetusel
ulatuslikke terrorismivastaseid reide, mille käigus vahistati 19 kahtlusalust.
IDFi esinduse avaldustes viidati mitmele juhtumile,
kus palestiinlastest võitlejad avasid tule Iisraeli vägede suunas,
kes vastasid seejärel samaga.
Õnneks ei teatatud Iisraeli sõdurite seas vigastustest.
Vahepeal - arvestades islamirühmituse Hamas osalusega
mitmes Iisraeli tsiviilelanike elu nõudnud terroriaktis,
ähvardas Jeruusalemm selgelt
rahvusvaheliselt terrorirühmituseks määratletud ühenduste juhte:
"Kui terror Iisraeli tsiviilelanike ja vägede vastu ei lakka,
jätkab Iisrael täppisatentaate
Hamasi ja Palestiina Islamidžihaadi juhtide vastu."
Hamasi juhtkonnale Egiptuse kaudu vahendatud ähvardus
sai vastuse Gazast ja Liibanonist.
Hamasi poliitbüroo asejuht Saleh al-Arouri,
kes vastutab Hamasi tegevuse eest kogu Läänekaldal - Juuda, Samaaria,
Jordani oru ja Liibanoni piirkonnas, kinnitas teleesinemises,
et islamirühmituse juhtkond rühmituse tegevusse ei sekku.
Ta kuulutas, et kogu Hamasi juhtkond
on valmis surema märtrisurma võitluses Iisraeli vastu.
End Beirutis Hezbollah' kaitse all punkris varjav Al Arouri jätkas,
et Hamas on valmis olukorda Iisraeli suhtes eskaleerima
ja et järgmine sõda Iisraeliga
ühendaks kogu Palestiina vastupanuliikumise telje,
mis annaks juudiriigile enneolematu löögi, viies selle hävimiseni.
Samal ajal vastas peaminister Benjamin Netanyahu Jeruusalemmas
Hamasi asejuhi Iisraeli-suunalisele ähvardusele.
Kuulsin Hamasi tippametniku Arouri sõnu tema peidupaigast Liibanonis.
Ta teab väga hästi, miks ta oma kolleegidega peidus on.
Hamas ja teised Iraani käsilased mõistavad,
et võitleme kõigi vahenditega nende püüdluste vastu
kasutada meie vastu terrorismi - Juudas, Samaarias, Gazas ja mujal.
Kes iganes üritab meid kahjustada, kes iganes rahastab ja organiseerib,
kes saadab terroriste Iisraeli vastu - maksab täit hinda.
Samal ajal, kui Egiptuse võimud teevad kulisside taga tõsist tööd,
leevendamaks pingeid Hamasi ja Iisraeli vahel,
töötab Iisraeli julgeolekuaparaat väsimatult selle nimel,
et valmistada Iisraeli ette kõikehõlmavaks konfliktiks,
eriti osana nn "MABAM-ist" ehk sõdadevahelisest kampaaniast.
Selle tegevuse raames,
mis hõlmab ka terrorismivastaseid aktsioone kõikjal Juudas, Samaarias
ja Jordani orus, lubas ISA avalikustada,
et eelmisel kuul vahistati neli Iisraeli-araabia kodanikku
pärast seda, kui asitõendid kinnitasid, et kahtlusalused smugeldasid
Iraani ja selle Liibanoni käsilase Hezbollah' korraldusel relvi
Iisraeli ja Läänekaldale.
Anonüümsuse alusel rääkinud kõrge ISA ametniku sõnul
illustreerib juhtum taas kord Iraani ja Hezbollah' terrorielementide katseid
kasutada Iisraeli araabia kodanikke riigivastaseks terroritegevuseks.
Lisaks näitas uurimine taas, et terrori ja kuritegelike organisatsioonide vahel
on õhuke piir.
Vahepeal teatati ISA avalduses -
Iisraeli Julgeolekuagentuur jätkab otsustavalt tegutsemist,
et avastada ja nurjata kõik Hezbollah' ja Iraani plaanid tuua relvi Iisraeli
ning kasutab kõiki vahendeid,
et peatada Iisraeli riiki ja selle kodanikke ohustav tegevus.
Süürias tulistas tundmatu lennuk
Aleppo põhjaosas lennujaama pihta rea rakette,
milles Damaskuse režiim süüdistas Iisraeli õhujõude.
Süüria armeeallika sõnul,
keda tsiteeris režiimi uudisteagentuur SANA, "sooritas Iisraeli vaenlane
umbes kell 4.30 hommikul Vahemere suunalt, Latakiast läänes,
õhurünnaku, sihtmärgiks Aleppo rahvusvaheline lennujaam".
Süüria armeeallika sõnul olevat Iisraeli löök
muutnud lennujaama maandumisraja kasutuskõlbmatuks.
Londonis asuva Süüria Inimõiguste Vaatluskeskuse teatel
suunas Iisrael oma õhurünnakus kaks raketti
ka Nayrabi armeelennuvälja relvaladudele,
kus on viimasel ajal täheldatud
helikopterite liikumist Süüria kõrbe suunas.
Väärib märkimist, et kuigi käivitus Süüria õhutõrjesüsteem,
õnnestus saabuvail rakettidel tabamist vältida
ja kõik sihtmärgid said väidetavalt tabamuse.
Lisaks on oluline märkida, et IDF-i esindus ei kinnitanud ega eitanud
TV7-i kommentaaritaotlusele vastates oma väidetavat vastutust.
Jeruusalemmas rõhutas peaminister Netanyahu
iganädalase kabinetiistungi avasõnas, kui oluline on Iisraeli ühtsus
vastasseisus välis- ja siseriikliku terroriga tegelemisel.
Tahaksin pöörduda ka Iisraeli kodanike poole.
Seisame silmitsi terrorilainetega, nii siseriiklike kui ka välisrünnakutega.
Need pole lihtsad, vaid keerulised ajad.
Peame ühendama jõud terrorismi vastu,
kuritegevuse vastu araabia sektoris, väliste ja sisemiste ohtude vastu,
mida organiseerib suures osas Iraan oma vahendajate kaudu.
Kui seisame koos, siis võidame.
Netanyahu avaldus kõlas pärast seda, kui kümned tuhanded iisraellased
protestisid laupäeva õhtul Tel Avivi tänavail
valitsuse plaanitud kohtureformi vastu, juba 34. nädalat järjest.
Korraldame täna 34. protesti, 34. järjestikust nädalat.
Püüame peatada drastilisi meetmeid valitsuse poolt,
mis hävitaksid Iisraeli demokraatia.
Nad plaanisid 225 erinevat seadust, mis on esitatud parlamendile,
ja mis muudavad täielikult Iisraeli ühiskonna palge.
Hoolimata kauasest laiaulatuslikust rahvuslikust kokkuleppest,
et kolm valitsemisharu on vaja tasakaalustada,
kuna Iisraeli kohtusüsteemi võim ületab kaugelt selle mandaati;
varisesid Iisraeli presidendi Isaac Herzogi vahendatud katsed
laia parlamentaarse konsensuse saavutamiseks kokku ca 1,5 kuu eest.
Sellest peale pole püüdlused dialoogi taaselustamiseks
koalitsiooni ja opositsiooni vahel vilja kandnud.
Teistes uudistes -
Stockholmi ja Jeruusalemma suhted näitavad paranemistrende.
Kolm ja pool kuud pärast seda, kui Iisraeli välisminister Eli Cohen
kohtus Stockholmis oma Rootsi kolleegi Tobias Billströmiga,
mil mõlemad kuulutasid uut lehekülge Iisraeli ja Rootsi suhetes;
külastas täna Jeruusalemma Rootsi parlamentääride delegatsioon,
kes väljendas kindlat soovi kolida riigi saatkond Iisraelis Jeruusalemma.
Peaminister Netanyahu,
kes võttis Rootsi delegatsiooni vastu oma Jeruusalemma büroos,
tervitas soojalt Stockholmi poliitika muutust juudiriigi suhtes.
Tänan teid suure ja järjepideva toetuse eest Iisraelile
ning mul on hea meel näha, et Rootsi poliitikas on toimunud muutus.
Seda on andnud kaua oodata,
mitte ainult Iisraeli ja Rootsi suhete, vaid ka Rootsi pärast.
Arvan, et meie partnerlus võib viia suurte tulemusteni paljudes,
paljudes valdkondades ja arvan, et see on oluline algus.
Nii et tänan teid ja tervitan teid.
Kui Rootsi-Iisraeli suhted näivad liikuvat positiivses suunas,
on diplomaatilised jõupingutused
Iisraeli regionaalse integratsiooni tugevdamiseks
saanud kahjuks tagasilöögi, kui Iisraeli välisministri Eli Coheni
ja tema Liibüa kolleegi Najla Mangoushi kohtumine
lekitati Iisraeli meediasse.
Iisraeli raport tekitas Liibüas siseriiklikku pahameelt,
mis põhjustas Iisraeli-vastaseid meeleavaldusi riigi pealinnas,
kus liibüalased väljendasid vastuseisu
Tripoli ja Jeruusalemma suhete normaliseerimisele.
Muidugi mitte, ausalt öeldes oleme normaliseerimise vastu.
Need juudid on meie vaenlased. Nad ajasid Palestiina rahva välja
ja kohtlevad neid halastamatult,
andmata neile mingit osa oma õigustest.
Mõistame selle kohtumise Iisraeliga hukka,
eriti kui see normaliseerimine oli plaanitud
ja kui see kohtumine tõesti toimus ega pole lavastatud vms,
siis ausalt öeldes, pole see liibüalastele vastuvõetav.
Pärast tagasilööki vabastas Liibüa peaminister Abdulhamid al-Dbeibah
välisminister Mangoushi ametist, vaatamata sellele,
et Liibüa peaminister oli teadlik kohtumisest,
mis oli mitu kuud ette plaanitud.
Peaminister al-Dbeibeh väitis oma kantselei ametlikus avalduses,
et andis korralduse luua komisjon,
uurimaks vallandatud esidiplomaati kohtumise tõttu Iisraeli kolleegiga.
Najla Mangoush on aga vahepeal Liibüa teadete järgi Türki põgenenud.
Aitäh, et vaatasite TV7 Iisraeli Uudiseid!
Osutaksin, et TV7 Iisrael on annetuspõhine teenistus.
Kui meie saated teid õnnistavad ja soovite aidata neid eetris hoida,
kaaluge annetuse tegemist.
Seda saab teha meie veebilehel www.tv7israelnews.com
Kutsun ka paluma rahu ja päästet Jeruusalemmale ja Iisraelile
ning tagakiusatud vendade-õdede eest maailmas.
Olen Jonathan Hessen. Õnnistatud nädalat! Homseni!
Tõlge: Monika Jaaguri